**Հ Ի Մ Ն Ա Վ Ո Ր ՈՒ Մ**

**«Հայաստանի Հանրապետության կառավարության 2014 թվականի հուլիսի 3-ի N 710-Ն որոշման մեջ լրացումներ և փոփոխություն կատարելու մասին» ՀՀ կառավարության որոշման նախագծի**

1. **Ընթացիկ իրավիճակը և իրավական ակտի ընդունման անհրաժեշտությունը**

Պայմանավորված է Երևան քաղաքի վարչության պարեկապահակակետային ծառայության (այսուհետ՝ ՊՊԾ) ոստիկանության գնդի ծառայողների ամսական լրավճարների հատկացման իրավական հիմք ապահովելու հանգամանքով:

1. **Կապը ռազմավարական փաստաթղթերի հետ.**

Նախագիծը բխում է ՀՀ կառավարության 2021 թվականի օգոստոսի 18-ի N 1363-Ա որոշմամբ հավանության արժանացած և Ազգային ժողովի կողմից հաստատված Հայաստանի Հանրապետության կառավարության հնգամյա ծրագրի 5-րդ՝ «Իրավունք և արդարադատություն» բաժնի 5.4-րդ՝ «Ոստիկանության բարեփոխումներ» մասից, որով մասնավորապես նախատեսված է պարեկային նոր ծառայության ներդրումը, ինչպես նաև ոստիկանությունում ծառայության գրավչության բարձրացման նպատակով ոստիկանության ծառայողների վարձատրության վերանայումը:

**3. Կարգավորման նպատակը և բնույթը**

Երևան քաղաքի վարչության ՊՊԾ ոստիկանության գնդի ծառայողների ամսական լրավճարների վճարումը իրականացվում է 2014 թվականի հուլիսի 1-ից՝ ՀՀ կառավարության 03.07.2014թ. N 710-Ն որոշման հավելված N 4-ի «Գ» բաժնում սահմանված չափերով:

ՀՀ ոստիկանությունում նախատեսվող կառուցվածքային փոփոխություններով պայմանավորված ստորաբաժանումների անվանափոխությունները սահմանող ՀՀ կառավարության 25.03.2021թ. «Հայաստանի Հանրապետության կառավարության 2014 թվականի հուլիսի 3-ի N 710-Ն որոշման մեջ փոփոխություններ կատարելու մասին» N 393-Ն որոշումից՝ 27․03․2021թ․-ից մինչև նոր պարեկային ծառայության ստեղծումը՝ ս/թ հուլիս ամիսը՝ դուրս է մնացել ՀՀ ոստիկանության Երևան քաղաքի վարչության ՊՊԾ ոստիկանության գունդը:

Ըստ այդմ, նախագծով առաջարկվում է սահմանել նոր «Ե» բաժին՝ Երևան քաղաքի վարչության ՊՊԾ ոստիկանության գնդի ծառայողների ամսական լրավճարների վճարման իրավական հիմքը ապահովելու համար։

Հաշվի առնելով այն հանգամանքը, որ պարեկային ծառայության կազմում ստեղծվել է «իրավաբանական բաժանմունք», անհրաժեշտություն է առաջացել Նախագծի 1-ի կետի 2-րդ ենթակետում լրացնել «իրավաբանական բաժանմունք» բառերը, որով կապահովվի նոր ստեղծված պարեկային ծառայությունում վերջիններիս դրամական ապահովման հարցը:

«Հայաստանի Հանրապետության կառավարության 2014 թվականի հուլիսի 3-ի N 710-Ն որոշման մեջ լրացումներ և փոփոխություն կատարելու մասին» ՀՀ կառավարության որոշման նախագծի ընդունմամբ պետական բյուջեում ծախսերի և եկամուտների ավելացում կամ նվազեցում չի նախատեսվում:

**4. Նախագծի մշակման գործընթացում ներգրավված ինստիտուտները եւ անձինք.**

Նախագիծը մշակվել է ՀՀ ոստիկանության կողմից:

**5. Ակնկալվող արդյունքը.**

Կապահովվի մինչև ՀՀ ոստիկանության պարեկային ծառայության ստեղծումը ՀՀ ոստիկանության Երևան քաղաքի վարչության գործող ՊՊԾ ոստիկանության գնդի ծառայողներին լրավճարների վճարման իրավական հիմքը:

**ՀՀ ոստիկանություն**